CELEX: 52021PC0588
Language: el
Date: 2021-09-28
Title: Πρόταση ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής της συμφωνίας σύμπραξης στον τομέα της βιώσιμης αλιείας (2021-2026) μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 28.9.2021
            COM(2021) 588 final
            2021/0302(NLE)
            
            Πρόταση
            ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής της συμφωνίας σύμπραξης στον τομέα της βιώσιμης αλιείας (2021-2026) μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η συμφωνία αλιευτικής σύμπραξης (ΣΑΣ) μεταξύ της Ισλαμικής Δημοκρατίας της Μαυριτανίας και της Ευρωπαϊκής Κοινότητας υπογράφηκε και τέθηκε σε προσωρινή εφαρμογή στις 8 Αυγούστου 2008 για περίοδο έξι ετών. Έκτοτε η συμφωνία ανανεώθηκε με σιωπηρή παράταση. Το τελευταίο πρωτόκολλο για την εφαρμογή της ΣΑΣ, αρχικής διάρκειας τεσσάρων ετών (2015-2019), παρατάθηκε δύο φορές, για ένα έτος κάθε φορά. Επίκειται η λήξη του στις 15 Νοεμβρίου 2021
                     1
                  . Βάσει των οδηγιών διαπραγμάτευσης
                     2
                  , η Επιτροπή διεξήγαγε διαπραγματεύσεις με την κυβέρνηση της Ισλαμικής Δημοκρατίας της Μαυριτανίας (στο εξής: Μαυριτανία) με σκοπό τη σύναψη, εξ ονόματος της Ευρωπαϊκής Ένωσης, νέας συμφωνίας αλιευτικής σύμπραξης καθώς και του σχετικού πρωτοκόλλου εφαρμογής. Αποτέλεσμα των διαπραγματεύσεων αυτών ήταν η μονογράφηση συμφωνίας και πρωτοκόλλου από τους διαπραγματευτές στις 28 Ιουλίου 2021. 
               
               
                  Η νέα συμφωνία καλύπτει περίοδο έξι ετών από την ημερομηνία προσωρινής εφαρμογής που ορίζεται στο άρθρο 20, ήτοι από την ημερομηνία υπογραφής του από αμφότερα τα μέρη. Είναι δυνατό να ανανεωθεί με σιωπηρή παράταση. 
               
               
                  Το νέο πρωτόκολλο εφαρμογής καλύπτει περίοδο 5 ετών από την ημερομηνία προσωρινής εφαρμογής που ορίζεται στο άρθρο 19, ήτοι από την ημερομηνία υπογραφής του από αμφότερα τα μέρη. Περιλαμβάνει ρήτρα επανεξέτασης στη διάρκεια του δεύτερου έτους εφαρμογής εν όψει της ενδεχόμενης αναπροσαρμογής των αλιευτικών δυνατοτήτων και της αντίστοιχης χρηματικής αντιστάθμισης. 
               
               
                  Σκοπός της πρότασης είναι η κατανομή των αλιευτικών δυνατοτήτων που προσφέρει το πρωτόκολλο μεταξύ των κρατών μελών.
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Κύριος στόχος της νέας συμφωνίας είναι η κατάρτιση ενός επικαιροποιημένου πλαισίου το οποίο θα λαμβάνει υπόψη τις προτεραιότητες της αναθεωρημένης Κοινής Αλιευτικής Πολιτικής και της εξωτερικής της διάστασης με στόχο τη συνέχιση και την ενίσχυση της στρατηγικής σύμπραξης μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας στον τομέα της αλιείας.
               
               
                  Στόχος του πρωτοκόλλου είναι η παροχή αλιευτικών δυνατοτήτων για τα σκάφη της Ευρωπαϊκής Ένωσης στην αλιευτική ζώνη της Μαυριτανίας, σύμφωνα με τις βέλτιστες διαθέσιμες επιστημονικές γνωμοδοτήσεις και τα ψηφίσματα και συστάσεις της Διεθνούς Επιτροπής για τη Διατήρηση των Θυννοειδών του Ατλαντικού (ICCAT) και της Επιτροπής Αλιείας Κεντροανατολικού Ατλαντικού (CECAF), εντός των ορίων του διαθέσιμου πλεονάσματος. Η Ευρωπαϊκή Επιτροπή στήριξε εν μέρει τη διαπραγματευτική θέση της στα αποτελέσματα αξιολόγησης του προηγούμενου πρωτοκόλλου (2015-2019) και σε αξιολόγηση προοπτικών σχετικά με το ενδεχόμενο σύναψης νέου πρωτοκόλλου. Οι εν λόγω αξιολογήσεις πραγματοποιήθηκαν από εξωτερικούς εμπειρογνώμονες. Στόχος είναι επίσης να ενισχυθεί η συνεργασία μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας, με σκοπό την προώθηση μιας βιώσιμης αλιευτικής πολιτικής και της υπεύθυνης εκμετάλλευσης των αλιευτικών πόρων στην αλιευτική ζώνη της Μαυριτανίας και στον Ατλαντικό Ωκεανό, προς το συμφέρον αμφότερων των μερών. Η συνεργασία αυτή θα συμβάλει επίσης στη δημιουργία θέσεων εργασίας με παράλληλη διασφάλιση αξιοπρεπών συνθηκών εργασίας, σύμφωνα με τη Σύμβαση 188 της ΔΟΕ για την εργασία στον τομέα της αλιείας.
               
               
                  Το νέο πρωτόκολλο προβλέπει, για τη διάρκεια των δύο πρώτων ετών εφαρμογής του, τις ίδιες αλιευτικές δυνατότητες με το ισχύον πρωτόκολλο, με εξαίρεση τα βάρη αναφοράς για τις δύο κατηγορίες θυννοειδών για τις οποίες προβλέπεται οριακή αναπροσαρμογή. Οι κατηγορίες έχουν συγκεκριμένα ως εξής:
               
            
            
               –Κατηγορία 1 — Σκάφη αλιείας οστρακόδερμων εκτός αστακού και καβουριών: 5 000 τόνοι και 15 σκάφη·
            
            
               –Κατηγορία 2 — Μηχανότρατες χωρίς ψυκτικές εγκαταστάσεις και παραγαδιάρικα βυθού για την αλιεία μαύρου μερλούκιου: 6 000 τόνοι και 4 σκάφη·
            
            
               –Κατηγορία 2α — Μηχανότρατες με ψυκτικές εγκαταστάσεις για την αλιεία μαύρου μερλούκιου: 3 500 τόνοι μερλούκιου, 1 450 τόνοι καλαμαριού, 600 τόνοι σουπιάς για 6 σκάφη· 
            
            
               –Κατηγορία 3 — Σκάφη αλιείας βενθοπελαγικών ειδών εκτός μαύρου μερλούκιου με εργαλεία πλην τράτας: 3 000 τόνοι και 6 σκάφη·
            
            
               –Κατηγορία 4 — Θυνναλιευτικά γρι-γρι: 14 000 τόνοι (βάρος αναφοράς) και 29 σκάφη·
            
            
               –Κατηγορία 5 — Θυνναλιευτικά με καλάμια και παραγαδιάρικα: 7 000 τόνοι (βάρος αναφοράς) και 15 σκάφη·
            
            
               –Κατηγορία 6 — Μηχανότρατες-ψυγεία πελαγικής αλιείας: 247 500 τόνοι και 19 σκάφη·
            
            
               –Κατηγορία 7 — Σκάφη πελαγικής αλιείας χωρίς ψυκτικές εγκαταστάσεις: 15 000 τόνοι (αφαιρούνται από την ποσότητα της κατηγορίας 6 σε περίπτωση που χρησιμοποιούνται) και 2 σκάφη.
            
         
         
            
               •Συνέπεια με άλλες πολιτικές της Ένωσης
            
            
               
                  Η διαπραγμάτευση νέας συμφωνίας σύμπραξης στον τομέα της βιώσιμης αλιείας με τη Μαυριτανία και του πρωτοκόλλου εφαρμογής της εντάσσεται στο πλαίσιο της εξωτερικής δράσης της Ένωσης έναντι των χωρών της Αφρικής, της Καραϊβικής και του Ειρηνικού (ΑΚΕ) και λαμβάνει ιδίως υπόψη τους στόχους της Ένωσης σχετικά με τον σεβασμό των δημοκρατικών αρχών, της χρηστής διακυβέρνησης και των ανθρωπίνων δικαιωμάτων.
               
               
                  Στην περίπτωση της Μαυριτανίας, η συμφωνία αλιευτικής σύμπραξης εντάσσεται σε ένα διμερές πλαίσιο ευρύτερης σύμπραξης που καλύπτει διάφορους τομείς, μεταξύ των οποίων η αναπτυξιακή συνεργασία, η ειρήνη και η ασφάλεια, η χρηστή διακυβέρνηση, τα ανθρώπινα δικαιώματα, η μετανάστευση, η ανθρώπινη ανάπτυξη, η βιώσιμη οικονομική μεγέθυνση και ανάπτυξη, συμπεριλαμβανομένων των συνθηκών εργασίας, του περιβάλλοντος και της κλιματικής αλλαγής, καθώς και της πολιτικής υπέρ των εξόχως απόκεντρων περιοχών.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Νομική βάση είναι το άρθρο 43 παράγραφος 3 της Συνθήκης για τη λειτουργία της Ευρωπαϊκής Ένωσης (ΣΛΕΕ), το οποίο ορίζει ότι το Συμβούλιο, κατόπιν πρότασης της Επιτροπής, εκδίδει μέτρα σχετικά με την κατανομή των αλιευτικών δυνατοτήτων.
               
            
            
               •Επικουρικότητα (σε περίπτωση μη αποκλειστικής αρμοδιότητας)
            
            
               
                  Η πρόταση εμπίπτει στην αποκλειστική αρμοδιότητα της Ευρωπαϊκής Ένωσης.
               
            
            
               •Αναλογικότητα
            
            
               
                  Η πρόταση είναι αναλογική προς τον επιδιωκόμενο στόχο, ο οποίος συνίσταται στο να καθοριστεί ένα νομικό, περιβαλλοντικό, οικονομικό και κοινωνικό πλαίσιο διακυβέρνησης για τις αλιευτικές δραστηριότητες των σκαφών της Ένωσης σε ύδατα τρίτων χωρών, όπως ορίζεται στο άρθρο 31 του κανονισμού σχετικά με την κοινή αλιευτική πολιτική. Η πρόταση συνάδει με τις εν λόγω διατάξεις, καθώς και με τις διατάξεις που αφορούν τη χρηματοδοτική συνδρομή προς τρίτες χώρες, οι οποίες θεσπίζονται στο άρθρο 32 του ίδιου κανονισμού.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Το 2018 η Επιτροπή διεξήγαγε εκ των υστέρων αξιολόγηση του πρωτοκόλλου των ετών 2015-2019 της ΣΑΣ με τη Μαυριτανία, καθώς και εκ των προτέρων αξιολόγηση για την ενδεχόμενη ανανέωση του πρωτοκόλλου.
               
               
                  Η αξιολόγηση κατέληξε στο συμπέρασμα ότι υπάρχει σταθερό ενδιαφέρον από την πλευρά του ενωσιακού τομέα αλιείας για αλιευτικές δραστηριότητες στη Μαυριτανία και ότι η ανανέωση του πρωτοκόλλου είναι προς το συμφέρον αμφότερων των μερών, δεδομένης της σημασίας της αλιείας για την οικονομία της Μαυριτανίας. Επιπλέον, η ανανέωση του πρωτοκόλλου θα συνέβαλλε στην ενίσχυση των ικανοτήτων παρακολούθησης, ελέγχου και επιτήρησης, καθώς και στη βελτίωση της διακυβέρνησης της αλιείας στην περιοχή.
               
               
                  Για την Ένωση είναι σημαντικό να διατηρηθεί ένα μέσο που να επιτρέπει τη σε βάθος τομεακή συνεργασία με έναν σημαντικό παράγοντα στη διακυβέρνηση των ωκεανών σε υποπεριφερειακό επίπεδο, δεδομένης της έκτασης της αλιευτικής ζώνης που υπάγεται στη δικαιοδοσία της. Η σύσφιξη των σχέσεων με τη Μαυριτανία συμβάλλει επίσης στη δημιουργία συμμαχιών στο πλαίσιο της ICCAT καθώς και άλλων περιφερειακών φορέων, όπως η CECAF. Επιπλέον, για τον στόλο της Ένωσης αυτό σημαίνει τη διατήρηση της πρόσβασης σε μια περιοχή αλιείας που είναι σημαντική για την ανάπτυξη στρατηγικών αλίευσης βάσει ενός πολυετούς διεθνούς νομικού πλαισίου. Για τις αρχές της Μαυριτανίας, στόχος είναι να διατηρηθούν οι σχέσεις με την Ένωση με σκοπό την ενίσχυση της διακυβέρνησης των ωκεανών, τη λήψη ειδικής τομεακής στήριξης που θα προβλέπει ευκαιρίες πολυετούς χρηματοδότησης και την έναρξη της εκβιομηχάνισης του τομέα μεταποίησης της χώρας μέσω της δραστηριότητας των σκαφών, στο πλαίσιο της διαφοροποίησης της οικονομίας της.
               
            
            
               •Διαβουλεύσεις με τα ενδιαφερόμενα μέρη
            
            
               
                  Στο πλαίσιο της αξιολόγησης, ζητήθηκε η γνώμη των κρατών μελών, εκπροσώπων του κλάδου, διεθνών οργανώσεων της κοινωνίας των πολιτών, καθώς και των αλιευτικών αρχών και της κοινωνίας των πολιτών της Μαυριτανίας. Πραγματοποιήθηκαν επίσης διαβουλεύσεις στο πλαίσιο του γνωμοδοτικού συμβουλίου για την υπερπόντια αλιεία.
               
            
            
               •Συλλογή και χρήση εμπειρογνωσίας
            
            
               
                  Η Επιτροπή προσέφυγε σε ανεξάρτητο εξωτερικό σύμβουλο για τις εκ των υστέρων και εκ των προτέρων αξιολογήσεις, σύμφωνα με τις διατάξεις του άρθρου 31 παράγραφος 10 του κανονισμού για την κοινή αλιευτική πολιτική.
               
            
            
               •Εκτίμηση επιπτώσεων
            
         
         
            
               
                  Άνευ αντικείμενου
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Το σχέδιο κανονισμού δεν έχει καμία επίπτωση στον προϋπολογισμό της Ένωσης
               
            
            
               5.ΛΟΙΠΑ ΣΤΟΙΧΕΙΑ
            
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η παρούσα διαδικασία κινείται παράλληλα με τις διαδικασίες σχετικά με την απόφαση του Συμβουλίου για την υπογραφή, εξ ονόματος της Ένωσης, και την προσωρινή εφαρμογή της συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας και του πρωτοκόλλου εφαρμογής της εν λόγω συμφωνίας, καθώς και με την απόφαση του Συμβουλίου για τη σύναψή τους. Ο παρών κανονισμός θα τεθεί σε εφαρμογή μόλις καταστεί δυνατή η διεξαγωγή αλιευτικών δραστηριοτήτων δυνάμει του πρωτοκόλλου, δηλαδή κατά την ημερομηνία προσωρινής εφαρμογής του.
               
            
            
               2021/0302 (NLE)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΣΥΜΒΟΥΛΙΟΥ
            
            
               σχετικά με την κατανομή των αλιευτικών δυνατοτήτων που προβλέπονται στο πρωτόκολλο εφαρμογής της συμφωνίας σύμπραξης στον τομέα της βιώσιμης αλιείας (2021-2026) μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 43 παράγραφος 3,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
            
               (1)Η ισχύουσα συμφωνία αλιευτικής σύμπραξης μεταξύ της Ευρωπαϊκής Κοινότητας και της Μαυριτανίας
                  3
                τέθηκε σε ισχύ στις 8 Αυγούστου 2008 και εξακολουθεί να ισχύει. Το ισχύον πρωτόκολλο για την εφαρμογή της εν λόγω συμφωνίας λήγει στις 15 Νοεμβρίου 2021. 
            
            
               (2)Στις 8 Ιουλίου 2019, το Συμβούλιο εξουσιοδότησε την Επιτροπή να αρχίσει διαπραγματεύσεις με την Ισλαμική Δημοκρατία της Μαυριτανίας (στο εξής: «η Μαυριτανία») με σκοπό τη σύναψη νέας συμφωνίας σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Μαυριτανίας (στο εξής: «η νέα συμφωνία σύμπραξης») και νέου πρωτοκόλλου εφαρμογής (στο εξής: «το νέο πρωτόκολλο»).
            
            
               (3)Οι διαπραγματεύσεις ολοκληρώθηκαν επιτυχώς με τη μονογράφηση της νέας συμφωνίας σύμπραξης και του νέου πρωτοκόλλου της στις 28 Ιουλίου 2021. Η νέα συμφωνία θα αντικαταστήσει την ισχύουσα συμφωνία εταιρικής σχέσης.
            
            
               (4)Στις [...], το Συμβούλιο εξέδωσε την απόφαση (ΕΕ) 2021/xxxx
                  4
                για την υπογραφή και την προσωρινή εφαρμογή του νέου πρωτοκόλλου, με την επιφύλαξη της σύναψής του σε μεταγενέστερη ημερομηνία.
            
            
               (5)Οι αλιευτικές δυνατότητες που προβλέπονται από το νέο πρωτόκολλο θα πρέπει να κατανέμονται μεταξύ των κρατών μελών για όλη την περίοδο εφαρμογής του πρωτοκόλλου.
            
         
         
            
               (6)Ο παρών κανονισμός θα πρέπει να τεθεί σε ισχύ το συντομότερο δυνατόν, δεδομένης της οικονομικής σημασίας των αλιευτικών δραστηριοτήτων της Ένωσης στην αλιευτική ζώνη της Μαυριτανίας και της ανάγκης να μειωθεί όσο το δυνατόν περισσότερο η διάρκεια διακοπής των εν λόγω δραστηριοτήτων.
            
            
               (7)Το νέο πρωτόκολλο θα εφαρμόζεται σε προσωρινή βάση από την ημερομηνία της υπογραφής του, ώστε να καταστεί δυνατή η συνέχιση της άσκησης των αλιευτικών δραστηριοτήτων των σκαφών της Ένωσης. Ως εκ τούτου, ο παρών κανονισμός θα πρέπει να εφαρμόζεται από την ίδια ημερομηνία,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Οι αλιευτικές δυνατότητες που θεσπίζονται στο πρωτόκολλο σχετικά με τον καθορισμό των αλιευτικών δυνατοτήτων και της χρηματικής αντιπαροχής που προβλέπονται στη συμφωνία σύμπραξης στον τομέα της βιώσιμης αλιείας μεταξύ της Ευρωπαϊκής Ένωσης και της Ισλαμικής Δημοκρατίας της Μαυριτανίας για την περίοδο 2021-2026 (εφεξής: «το πρωτόκολλο»), κατανέμονται μεταξύ των κρατών μελών ως εξής:
            
            
               (1)κατηγορία 1 — σκάφη αλιείας οστρακόδερμων εκτός αστακού και καβουριών:
            
            
               Ισπανία
                     4 150 τόνοι
            
            
               Ιταλία
                     
                     600 τόνοι
            
            
               Πορτογαλία
                     250 τόνοι
            
            
               Στην κατηγορία αυτή, το πολύ 15 σκάφη μπορούν να αναπτύσσονται ταυτόχρονα στα ύδατα της Μαυριτανίας·
            
            
               (2)κατηγορία 2 — μηχανότρατες (χωρίς ψυκτικές εγκαταστάσεις) και παραγαδιάρικα βυθού για την αλιεία μαύρου μερλούκιου:
            
            
               Ισπανία
                     6 000 τόνοι
            
            
               Στην κατηγορία αυτή, το πολύ 4 σκάφη μπορούν να αναπτύσσονται ταυτόχρονα στα ύδατα της Μαυριτανίας·
            
            
               (3)κατηγορία 2α — μηχανότρατες με ψυκτικές εγκαταστάσεις για την αλιεία μαύρου μερλούκιου:
            
            
               Ισπανία:
            
            
               Μαύρος μερλούκιος
                     3 500 τόνοι
            
            
               Καλαμάρι
                     1 450 τόνοι
            
            
               Σουπιές
                     600 τόνοι
            
            
               Στην κατηγορία αυτή, το πολύ 6 σκάφη μπορούν να αναπτύσσονται ταυτόχρονα στα ύδατα της Μαυριτανίας·
            
            
               (4)κατηγορία 3 — σκάφη αλιείας βενθοπελαγικών ειδών εκτός μαύρου μερλούκιου με εργαλεία πλην τράτας:
            
         
         
            
               Ισπανία
                     3 000 τόνοι
            
            
               Στην κατηγορία αυτή, το πολύ 6 σκάφη μπορούν να αναπτύσσονται ταυτόχρονα στα ύδατα της Μαυριτανίας·
            
            
               (5)κατηγορία 4 — θυνναλιευτικά γρι-γρι (14 000 τόνοι — βάρος αναφοράς):
            
            
               Ισπανία
                     17 ετήσιες άδειες
            
            
               Γαλλία
                     12 ετήσιες άδειες·
            
            
               (6)κατηγορία 5 — θυνναλιευτικά με καλάμια και παραγαδιάρικα επιφανείας (7 000 τόνοι — βάρος αναφοράς):
            
            
               Ισπανία
                     14 ετήσιες άδειες
            
            
               Γαλλία
                     1 ετήσια άδεια·
            
            
               (7)κατηγορία 6 — μηχανότρατες-ψυγεία πελαγικής αλιείας:
            
            
               Γερμανία
                     13 038,4 τόνοι
                     
            
            
               Γαλλία
                     2 714,6 τόνοι 
            
            
               Λετονία
                     55 666,6 τόνοι 
            
            
               Λιθουανία
                     59,837,6 τόνοι
            
            
               Κάτω Χώρες
                     64 976,1 τόνοι 
            
            
               Πολωνία
                     27 106,6 τόνοι 
            
            
               Ιρλανδία
                     8 860,1 τόνοι
            
            
               Κατά την περίοδο εφαρμογής του πρωτοκόλλου τα κράτη μέλη διαθέτουν τον κατωτέρω αριθμό τριμηνιαίων αδειών:
            
            
               Γερμανία
                     4
            
            
               Γαλλία
                     2
            
            
               Λετονία
                     20
            
         
         
            
               Λιθουανία
                     22
            
            
               Κάτω Χώρες
                     16
            
            
               Πολωνία
                     8
            
            
               Ιρλανδία
                     2
            
            
               Τα κράτη μέλη ενημερώνουν την Επιτροπή αν ορισμένες άδειες μπορούν να τεθούν στη διάθεση άλλων κρατών μελών.
            
            
               Στην κατηγορία αυτή, το πολύ 19 σκάφη μπορούν να αναπτύσσονται ταυτόχρονα στα μαυριτανικά ύδατα·
            
            
               (8)κατηγορία 7 — σκάφη πελαγικής αλιείας χωρίς ψυκτικές εγκαταστάσεις:
            
            
               Ιρλανδία
                     15 000 τόνοι
            
            
               Σε περίπτωση μη χρησιμοποίησής τους, οι εν λόγω αλιευτικές δυνατότητες μεταφέρονται στην κατηγορία 6 βάσει της κλείδας κατανομής της συγκεκριμένης κατηγορίας.
            
            
               Στην κατηγορία αυτή, το πολύ 2 σκάφη μπορούν να αναπτύσσονται ταυτόχρονα στα ύδατα της Μαυριτανίας.
            
            
               Άρθρο 2
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την ημερομηνία υπογραφής του πρωτοκόλλου.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 404 της 2.12.2020, σ. 1.
               
               
                  
                     (2)
                  
                        Εγκρίθηκαν κατά την 3418η σύνοδο του Συμβουλίου Γεωργίας και Αλιείας στις 22 Οκτωβρίου 2015.
               
               
                  
                     (3)
                  
                        Κανονισμός (ΕΚ) αριθ. 1801/2006 του Συμβουλίου, της 30ής Νοεμβρίου 2006, για τη σύναψη συμφωνίας σύμπραξης στον τομέα της αλιείας μεταξύ της Ευρωπαϊκής Κοινότητας και της Ισλαμικής Δημοκρατίας της Μαυριτανίας (ΕΕ L 343 της 8.12.2006, σ. 1). 
               
               
                  
                     (4)
                  
                        Απόφαση (ΕΕ) 2021/... του Συμβουλίου της… (ΕΕ L ... της ..., σ. …].